ઉત્તરાખંડના કેબિનેટ મંત્રી હરક સિંહ રાવતની ભાજપમાંથી હકાલપટ્ટી, કેબિનેટમાંથી પણ સસ્પેન્ડ - Gujarat ExclusiveGujarat Exclusive
Gujarat Exclusive > રાજનીતિ > ઉત્તરાખંડના કેબિનેટ મંત્રી હરક સિંહ રાવતની ભાજપમાંથી હકાલપટ્ટી, કેબિનેટમાંથી પણ સસ્પેન્ડ
ઉત્તરાખંડના કેબિનેટ મંત્રી હરક સિંહ રાવતની ભાજપમાંથી હકાલપટ્ટી, કેબિનેટમાંથી પણ સસ્પેન્ડ
દેહરાદૂનઃ ઉત્તરાખંડના કેબિનેટ મંત્રી હરક સિંહ રાવતને ભાજપે છ વર્ષ માટે પાર્ટીમાંથી હાંકી કાઢ્યા છે. ભાજપે હરકસિંહ રાવત પર કાર્યવાહી કરીને કડક સંદેશ આપ્યો છે. રાવતે કોંગ્રેસના નેતાઓને મળ્યા બાદ ભાજપે આ કાર્યવાહી કરી છે.
મુખ્યમંત્રી પુષ્કર સિંહ ધામીએ પણ હરક સિંહ રાવતને ઉત્તરાખંડ કેબિનેટમાંથી બરતરફ કરી દીધા છે. એવું કહેવાય છે કે હરક સિંહ રાવત તેમની પુત્રવધૂ અનુકૃતિ માટે લેન્સડાઉન વિધાનસભા બેઠક પરથી ટિકિટ માંગી રહ્યા હતા. લાંબા સમયથી એવી અટકળો ચાલી રહી હતી કે હરકસિંહ રાવત કોંગ્રેસમાં જોડાશે.
ઉત્તરાખંડના કેબિનેટ મંત્રી ડૉ.હરક સિંહ રાવતને રવિવારે ભાજપમાંથી છ વર્ષ માટે સસ્પેન્ડ કરવામાં આવ્યા હતા. ભારતીય જનતા પાર્ટીના રાજ્ય એકમના મીડિયા પ્રભારી મનવીર સિંહ ચૌહાણે જણાવ્યું કે રાજ્ય પાર્ટી અધ્યક્ષ મદન કૌશિકના નિર્દેશ પર રાવતને છ વર્ષ માટે પાર્ટીમાંથી સસ્પેન્ડ કરવામાં આવ્યા છે.
કૌશિકને ટાંકીને તેમણે કહ્યું કે રાવતને અનુશાસનહીનતાને કારણે પાર્ટીના પ્રાથમિક સભ્યપદમાંથી હાંકી કાઢવામાં આવ્યા છે. તેમણે કહ્યું કે પાર્ટીમાં અનુશાસન બિલકુલ સહન કરવામાં આવશે નહીં. આ દરમિયાન મુખ્યમંત્રી પુષ્કર સિંહ ધામીએ પણ રાવતને મંત્રી પરિષદમાંથી બરતરફ કરી દીધા છે.
પૌડી ગઢવાલ જિલ્લાની કોટદ્વાર વિધાનસભા બેઠકના ધારાસભ્ય રાવત તેમની સીટ બદલવા તેમજ તેમની પુત્રવધૂ અનુકૃતિ માટે ભાજપ પાસેથી ટિકિટની માંગ કરી રહ્યા હતા. એવું કહેવામાં આવી રહ્યું હતું કે જો ભાજપ આ મુદ્દાઓ પર સહમત નહીં થાય તો તેઓ કોંગ્રેસમાં જોડાશે. આ બધી અટકળો વચ્ચે રાવતને પાર્ટીએ બહારનો રસ્તો બતાવી દીધો છે.